CELEX: 32012R1174
Language: mt
Date: 2012-12-05 00:00:00
Title: Regolament ta’ Implimentazzjoni tal-Kummissjoni (UE) Nru 1174/2012 tal- 5 ta' Diċembru 2012 li japprova emenda minuri fl-ispeċifikazzjoni ta’ denominazzjoni mdaħħla fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Abbacchio Romano (IĠP)]

11.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 337/15
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 1174/2012
   tal-5 ta' Diċembru 2012
   li japprova emenda minuri fl-ispeċifikazzjoni ta’ denominazzjoni mdaħħla fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Abbacchio Romano (IĠP)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1), u b’mod partikolari l-ewwel subparagrafu tal-Artikolu 7(4) tiegħu,
   Billi:
   
               (1)
            
            
               Skont l-ewwel subparagrafu tal-Artikolu 9(1) tar-Regolament (KE) Nru 510/2006, il-Kummissjoni eżaminat l-applikazzjoni tal-Italja għall-approvazzjoni tal-emendi fl-ispeċifikazzjoni tal-indikazzjoni ġeografika protetta “Abbacchio Romano”, irreġistrata skont ir-Regolament tal-Kummissjoni (KE) Nru 507/2009 (2).
            
         
               (2)
            
            
               L-applikazzjoni għandha l-għan li temenda l-ispeċifikazzjoni billi temenda d-data ta’ skadenza għat-tqegħid ta’ marka ta’ identifikazzjoni fuq il-ħrief.
            
         
               (3)
            
            
               Il-Kummissjoni eżaminat l-emenda kkonċernata u kkonkludiet li hija ġġustifikata. Billi din hija emenda minuri skont l-Artikolu 9 tar-Regolament (KE) Nru 510/2006, il-Kummissjoni tista’ tapprovaha mingħajr rikors għall-proċedura stipulata fl-Artikoli 5, 6 u 7 tal-istess Regolament,
            
         ADOTTAT DAN IR-REGOLAMENT:
   Artikolu 1
   L-ispeċifikazzjoni tal-indikazzjoni ġeografika protetta “Abbacchio Romano” hija b’dan emendata skont l-Anness I ta’ dan ir-Regolament.
   Artikolu 2
   Id-Dokument Uniku li jinkludi l-elementi ewlenin ta’ din l-ispeċifikazzjoni jinsab fl-Anness II ta’ dan ir-Regolament.
   Artikolu 3
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-5 ta’ Diċembru 2012.
      
         
            Għall-Kummissjoni, F'isem il-President,
         Dacian CIOLOȘ
         
            Membru tal-Kummissjoni
         
      
   
   
      (1)  ĠU L 93, 31.3.2006, p. 12.
   
      (2)  ĠU L 151, 16.6.2009, p. 27.
   
      ANNESS I
      Fl-ispeċifikazzjoni tal-indikazzjoni ġeografika protetta “Abbacchio Romano”, ġiet approvata l-emenda li ġejja:
      L-emenda tikkonsisti fl-estensjoni tal-iskadenza għat-tqegħid tal-marka ta’ identifikazzjoni tal-IĠP “Abbacchio Romano” fuq il-ħaruf. Din l-iskadenza tinbidel minn 10 ijiem għal 20 jum wara t-twelid tal-annimal.
   
   
      ANNESS II
      
         APPLIKAZZJONI GĦAL EMENDA
      
      Ir-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel
      
         Applikazzjoni għal emenda skont l-Artikolu 9
      
      
         “ABBACCHIO ROMANO”
      
      Nru tal-KE: IT-PGI-0105-0972-23.2.2012
      
         IĠP ( X ) DPO ( )
      
      1.   Intestatura tal-ispeċifikazzjoni għall-emenda
      
      
                  —
               
               
                  
               
               
                  Isem il-prodott
               
            
                  —
               
               
                  
               
               
                  Deskrizzjoni tal-prodott
               
            
                  —
               
               
                  
               
               
                  Żona ġeografika ddefinita
               
            
                  —
               
               
                  ☒
               
               
                  Prova tal-oriġini
               
            
                  —
               
               
                  
               
               
                  Metodu ta’ produzzjoni
               
            
                  —
               
               
                  
               
               
                  Rabta
               
            
                  —
               
               
                  
               
               
                  Tikkettar
               
            
                  —
               
               
                  
               
               
                  Rekwiżiti nazzjonali
               
            
                  —
               
               
                  
               
               
                  Oħrajn [għandu jiġi speċifikat]
               
            2.   Tip ta’ emenda/i
      
      
                  —
               
               
                  ☒
               
               
                  Emenda tad-Dokument Uniku jew tal-Iskeda tas-Sommarju
               
            
                  —
               
               
                  
               
               
                  Emenda tal-ispeċifikazzjoni tad-DPO jew l-IĠP rreġistrata, li għaliha ma ġie ppubblikat l-ebda Dokument Uniku jew Skeda tas-Sommarju
               
            
                  —
               
               
                  
               
               
                  Emenda tal-Ispeċifikazzjoni li ma teħtieġ l-ebda emenda tad-Dokument Uniku ppublikat (l-Artikolu 9(3) tar-Regolament (KE) Nru 510/2006)
               
            
                  —
               
               
                  
               
               
                  Emenda temporanja tal-Ispeċifikazzjoni li tirriżulta mill-impożizzjoni ta’ miżuri sanitarji jew fitosanitarji obbligatorji mill-awtoritajiet pubbliċi (l-Artikolu 9(4) tar-Regolament (KE) Nru 510/2006)
               
            3.   Emenda/i:
      
      Il-punt 4.4. Prova tal-oriġini: il-marka ta’ identifikazzjoni tal-IĠP “Abbacchio Romano” trid titqiegħed fuq il-prodott fi żmien 20 jum mit-twelid tal-annimal, minflok fi żmien 10 ijiem.
      Dan ir-rekwiżit jirriżulta mill-ħtieġa li jiġu evitati infezzjonijiet tal-widna, li f’ċerti każijiet jistgħu jwasslu għall-qerda tal-karkassa filwaqt li jkunu ta’ dannu ekonomiku għall-bidwi. Dan il-fenomenu normalment iseħħ f’perjodi sħan.
      
         DOKUMENT UNIKU
      
      Ir-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel
      
         “ABBACCHIO ROMANO”
      
      Nru tal-KE: IT-PGI-0105-0972-23.2.2012
      
         IĠP ( X ) DPO ( )
      
      1.   Isem
      
      “Abbacchio Romano”
      2.   Stat Membru jew pajjiż terz
      
      L-Italja
      3.   Deskrizzjoni tal-prodott agrikolu jew tal-oġġett tal-ikel
      
      3.1.   Tip ta’ prodott
      
      
               
                  Klassi 1.1. —
               
               
                  Laħam frisk (u l-ġewwieni)
               
            3.2.   Deskrizzjoni tal-prodott li japplika għalih l-isem f’punt 1
      
      L-indikazzjoni ġeografika protetta (IĠP) “Abbacchio Romano” hija limitata b’mod esklussiv għal ħrief imwielda, imrobbija, u maqtula fiż-żona indikata fil-punt 4. Meta jkun lest għall-konsum, il-laħam ikollu dawn il-karatteristiċi li ġejjin:
      
         kulur: kulur roża ċar b’kisja ta’ xaħam bajda;
      
         nisġa: fina;
      
         konsistenza: kompatta, bi ftit xaħam.
      Il-ħaruf bl-IĠP “Abbacchio Romano” jista’ jintbagħat għall-konsum sħiħ u/jew imqatta’ f’porzjonijiet skont il-qatgħat li ġejjin: sħiħ; nofs karkassa permezz ta’ tqattigħ saġġitali tal-karkassa f’biċċiet simmetriċi; spalla; sieq; kustilji; ir-ras u l-ġewwieni (qalb, pulmun u fwied).
      Il-karkassa tal-“Abbacchio Romano”, fil-mument tat-tbiċċir, irid ikollha dawn il-karatteristiċi: piż massimu tal-karkassa kiesħa, mingħajr ġilda, bir-ras u l-ġewwieni: 8 kg; kulur tal-laħam: roża ċar (b’enfasi partikolari fuq il-muskoli interni tal-ħajt abdominali); konsistenza tal-massa muskolari: solida (mingħajr serożità); kulur tax-xaħam: abjad; konsistenza tax-xaħam: solida (b’enfasi partikolari fuq il-massa tax-xaħam ‘il fuq minn fejn jibda mid-denb, f’temperatura ambjentali ta’ bejn 18-20 °C); kopertura tax-xaħam: moderata fuq il-wiċċ estern tal-karkassa iżda mhux żejjed mal-kliewi.
      3.3.   Materja prima (għall-prodotti pproċessati biss)
      
      Il-materja prima tal-IĠP “Abbacchio Romano” tikkonsisti minn laħam u partijiet minn ħrief maskili u femminili tal-aktar tipi ġenetiċi mifruxa fiż-żona ġeografika, jiġifieri r-razza Sarda, ir-razza Comisana, ir-razza Sopravissana, ir-razza Merinizzata Italiana u r-razez imħalltin tagħhom. Il-ħrief jinqatlu meta jkollhom bejn 28 u 40 jum, b’piż li jilħaq it-8 kg ta’ laħam mejjet. Barra minn hekk, l-annimali maħsuba għall-produzzjoni tal-IĠP “Abbacchio Romano” jridu jiġu identifikati sa mhux aktar tard minn 20 jum mit-twelid permezz ta’ tikketta jew buttuna li titwaħħal mal-widna tax-xellug, li fuq quddiem ikollha l-kodiċi ta’ identifikazzjoni tal-azjenda agrikola magħmul minn ittri u ċifri, u fuq wara n-numru tas-serje tal-ħaruf.
      3.4.   Għalf (għall-prodotti li ġejjin mill-annimali biss)
      
      Il-ħrief iridu jingħataw ħalib tal-omm (irdigħ naturali). Huwa permess rigħi supplementari ta’ ikel naturali u pjanti selvaġġi.
      In-nagħġiet ommijiet jirgħu fil-mergħat naturali u miżrugħa u f’mergħat għall-għalf tipiċi taż-żona tal-produzzjoni (il-punt 4). Huma permessi wkoll l-għalf u konċentrati mnixxfa, iżda mhux sustanzi sintetiċi u organiżmi ġenetikament modifikati.
      3.5.   Stadji speċifiċi fil-produzzjoni li għandhom iseħħu fiż-żona ġeografika ddefinita
      
      It-twelid, it-trobbija u t-tbiċċir għandhom isiru fit-territorju tar-Reġjun tal-Lazio.
      3.6.   Regoli speċifiċi dwar it-tqattigħ, it-tħakkik, l-ippakkjar, eċċ.
      
      —
      3.7.   Regoli speċifiċi dwar it-tikkettar
      
      Il-laħam “Abbacchio Romano” irid jintbagħat għall-konsum bil-logo speċifiku tiegħu sabiex jiġi identifikat u sabiex tkun iggarantita l-oriġini tiegħu.
      L-immarkar għandu jsir fil-biċċerija. Il-laħam għandu jinbiegħ ippakkjat skont il-qatgħat deskritti fil-punt 3.2.
      Minbarra s-simbolu grafiku Komunitarju flimkien mal-indikazzjonijiet korrispondenti u t-tagħrif rikjest mil-liġi, fuq it-tikketta tal-ippakkjar għandu jkun hemm, b’mod obbligatorju, dawn l-indikazzjonijiet li ġejjin, stampati b’mod ċar u leġġibbli:
      
                  —
               
               
                  l-isem “Abbacchio Romano” jrid jinkiteb b’ittri ċari, ħafna akbar mill-kitba l-oħra fuq il-prodott u li jintgħarfu minn din l-istess kitba. Irid jiġi segwit minn “Indicazione Geografica Protetta” u/jew “I.G.P.”;
               
            
                  —
               
               
                  il-logo jrid jiġi stampat fuq il-karkassa, fuq in-naħa ta’ barra tal-qatgħat;
               
            
                  —
               
               
                  il-logo huwa kaxxa magħmula minn tliet linji kkuluriti, aħdar, abjad u aħmar, u maqtugħa min-naħa ta’ fuq b’linja ħamra mmewġa magħquda ma’ ovali aħmar fil-kaxxa li fiha ras ta’ ħaruf stilizzata. Il-perimetru huwa interrott, taħt, bl-ittri kapitali ħomor “I.G.P.”. Fil-parti t’isfel tal-kaxxa hemm il-kliem “ABBACCHIO” b’ittri kapitali sofor u “ROMANO” b’ittri kapitali ħomor.
               
            Il-kliem “Abbacchio Romano” għandu jiġi stampat bit-Taljan.
      4.   Definizzjoni fil-qosor taż-żona ġeografika
      
      It-territorju kollu tar-Reġjun ta’ Lazio.
      5.   Rabta maż-żona ġeografika
      
      5.1.   Speċifiċità taż-żona ġeografika
      
      Il-karatteristiċi klimatiċi u tal-ħamrija tar-reġjun kollu ta’ Lazio jipprovdu kundizzjonijiet mill-aqwa għat-trobbija tan-nagħaġ mingħajr ma jikkawżaw stress fuq l-annimali. Ir-reġjun jikkonsisti minn pajsaġġ varjat, bħal muntanji tal-ġir, muntanji vulkaniċi, għoljiet u pjanuri alluvjali, temperatura medja annwali ta bejn 13 °C u 16 °C u mill-anqas 650 mm ta’ xita annwali tul il-faxxa kostali, bejn 1 000 u 1 500 mm fuq il-pjanuri interni u 1 800 u 2 000 mm fil-meded muntanjużi ta’ Terminillo u Simbruini.
      Il-ħrief (“abbacchi”) jitrabbew fi stat selvaġġ u fi stat semiselvaġġ, u jingħataw il-ħalib ta’ ommhom stess. In-nagħġiet ommijiet jirgħu mergħat naturali u miżrugħa u fil-mergħat għall-għalf tipiċi taż-żona tal-produzzjoni (il-punt 4). In-nagħaġ ommijiet u l-ħrief tagħhom ma għandhomx jiġu soġġetti għal għalf sfurzat, għal stress ambjentali u/jew għal trattamenti ormonali bl-għan li jżidu l-produzzjoni; fis-sajf, huwa permess ir-rigħi tradizzjonali fil-muntanji.
      5.2.   Speċifiċità tal-prodott
      
      Il-laħam tal-“Abbacchio Romano” jintgħaraf mill-kulur roża ċar tiegħu u l-kisja ta’ xaħam abjad, min-nisġa fina tiegħu u mill-konsistenza kompatta, bi ftit xaħam. Permezz ta’ dawn il-karatteristiċi, l-“Abbacchio Romano” sar magħruf sew fil-gastronomija tar-reġjun għax għandu rwol fundamentali fil-kċina ta’ Ruma u tar-Reġjun ta’ Lazio u wassal biex jinħolqu mijiet ta’ platti differenti.
      5.3.   Rabta kawżali bejn iż-żona ġeografika ddefinita u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP)
      
      L-“Abbacchio Romano”, minn żminijiet antiki, kellu rabta b’saħħitha mal-kampanja tar-reġjun, li ma tidhirx biss fl-importanza tat-tnissil tan-nagħaġ għall-ekonomija u t-tradizzjonijiet tar-Reġjun ta’ Lazio kollu, iżda wkoll u fuq kollox bir-reputazzjoni antika li għandu mal-konsumaturi tiegħu. Il-mergħat naturali u miżrugħa jagħtu kwalitajiet distintivi lill-ħalib tan-nagħġa omm li jmantni lill-frieħ, fejn is-sinerġija tiffavorixxi l-kwalità u b’hekk ukoll l-uniformità tal-karatteristiċi tal-laħam. Fil-fatt, il-prodott IĠP għandu impatt notevoli fuq il-gastronomija proprja tar-reġjun, u għandu rwol fundamentali fil-kċina Rumana tal-Lazio, tant li jifforma l-bażi għal madwar mitt platt differenti. Fil-livell soċjali, ir-rabta bejn il-prodott u ż-żona ġeografika tidher biċ-ċar permezz tal-ħafna festivals, festi u wirjiet ta’ divertiment rurali fir-Reġjun ta’ Lazio li jiffukaw fuq l-“Abbacchio Romano”. Ta’ min jinnota li l-kelma Rumana “abbacchio” tintuża b’sens uniformi fir-Reġjun ta’ Lazio. Fil-fatt, skont id-dizzjunarju Rumanesk ta’ Chiappino, il-kelma “abbacchio” tirreferi għal ħaruf li għadu jerda’ jew li jkun għadu kemm infatam, filwaqt li “agnello” tirreferi għal ħaruf li jkun qed iqarreb l-età ta’ sena li diġà jkun ġie mġeżżeż darbtejn. F’Firenze t-tnejn jissejħu “agnello” mingħajr distinzjoni. Jintużaw ukoll termini Rumani bħal “sbacchiattura” u “abbacchiatura” (il-qatla ta’ tali annimali) għal għadd ta’ operazzjonijiet varji li jsiru fuq l-“abbacchio”.
      
         Referenza għall-pubblikazzjoni tal-ispeċifikazzjoni
      
      http://www.politicheagricole.it/flex/cm/pages/ServeBLOB.php/L/IT/IDPagina/3335
      billi wieħed imur direttament fil-paġna ewlenija tas-sit elettroniku tal-Ministeru tal-Politika Agrikola, l-Ikel u l-Forestrija (www.politicheagricole.it), jikklikkja fuq il-kliem “Qualità e sicurezza” (il-parti ta’ fuq tal-lemin tal-iskrin), u wara jikklikkja fuq il-kliem “Disciplinari di Produzione all’esame dell’UE”.